
Den beryktede bunnen alle snakker om,

er ikke fast.

Den er bunnløs.

For meg er bunnen døden.

Jeg har vært der mange ganger,

flere enn jeg kan telle.


INNHOLD

FORORD

Kapittel 1: Barndommen i Norge

Kapittel 2: Urokråke

Kapittel 3: Flytting til Sverige


FORORD

Hvis du velger å lese denne boka, vil du kjenne det på kroppen. Dette er min sanne historie – en ærlig, usminket skildring av livet mitt som rusavhengig. Jeg har overlevd hendelser som ville tatt livet av de fleste – overdoser, vold, forgiftninger, fengselsopphold og fryktelige svik. Jeg har stirret døden i hvitøyet og likevel våknet opp igjen, gang på gang.

Men å overleve er ikke det samme som å leve. Jeg er sliten.

Kroppen verker, hodet er tungt. Men likevel sitter jeg her – fordi sannheten må frem.

Min sannhet.

Jeg skriver denne boka for å sette ord på det jeg har opplevd, og kanskje vil de av dere som har kjent på avhengighet og svik, kjenne dere igjen. Altfor lenge har løgner, både mine egne og andres, fått definere hvem jeg er. Nå er det på tide for meg å ta kontrollen tilbake. Denne boka er mitt oppgjør med fortiden – ikke for å unnskylde noe, men for å forstå, for å gi slipp og for å komme videre.

Å skrive har vært terapi. Hver side har hjulpet meg å bearbeide hendelser og situasjoner som har forfulgt meg i årevis.

Vi glemmer mer enn vi husker. Det vi husker, kan ha blitt påvirket og fordreid av tiden som har gått. Minnene våre er ikke statiske – de formes av nye erfaringer, av gamle sår og av hvordan vi tolker dem i ettertid. Noen detaljer blir tydeligere, andre forsvinner. Men det som er viktig, er at vi kan se fortiden i sammenheng med våre nåværende følelser, kroppslige reaksjoner og både gamle og nye tanker.

For meg har det vært avgjørende å huske hva jeg følte i øyeblikket. Det er følelsene som har hjulpet meg å hente frem minner, også de jeg kanskje helst ville glemme. Kroppen min husker ting hodet har forsøkt å skyve bort. Ubehaget, frykten, sinnet – alt ligger lagret et sted i meg.

Når jeg kjenner etter, kommer bildene tilbake. Noen uklare, andre klare som virkelige fotografier. Det er gjennom å kjenne på disse følelsene og sortere disse bildene at jeg har klart å samle bruddstykkene og finne en helhet i historien min.

Dette er min fortelling, så sann som jeg kan gjøre den. Den er preget av det jeg husker, men også av det jeg har forstått i etterkant. Noe er krystallklart, annet er uklart, men alt har satt sine spor i meg.

Jeg skriver ikke for å fremstå som perfekt, men for å være ærlig.

For å forstå meg selv bedre – og kanskje for at du som leser også kan kjenne igjen noe i din egen historie.

Jeg vet at jeg har hatt flaks – langt mer enn mange andre. Noen av de menneskene jeg gikk den brokete veien sammen med, er ikke her lenger. Andre lever fortsatt, men er fanget i en virkelighet som ikke gir rom for refleksjon eller innsikt.

At jeg kan fortelle min historie, føles både som en gave og som et ansvar. Jeg har planlagt denne boka i over to år. Gjennom notater og lydopptak har jeg forsøkt å samle bruddstykkene av livet mitt. Mange hundre sider har gått tapt underveis, men én metode fungerte: Jeg begynte å sende e-postene til meg selv. På den måten kunne jeg ikke miste noe.

Jeg har også hentet inn helseopplysninger og snakket med enkelte personer som blir nevnt med navn i boka, for å sikre at jeg forteller historien riktig, og samtidig at de godkjenner at de er med i min historie. Når det gjelder barndommen, behøver jeg ikke hjelp fra andre. Den husker jeg som den var i går.

Jeg har valgt å være åpen om denne skriveprosessen. Jeg har delt reisen min på Instagram, under @veientilbake2021. Jeg har stått frem i offentligheten med at denne boka skal fullføres og utgis. Det har vært et bevisst valg, for det har lagt et ekstra press på meg. Dette presset har gjort at jeg lettere har klart å holde meg på den rette veien de siste fire årene. Å dele min historie hjelper meg å forplikte meg.

Jeg har fullført denne boka. For meg selv.

For dem som har fulgt meg på reisen.

Og for dem som ikke er her lenger.

Jeg sitter på institusjon nå, mitt siste håp om å bli nykter og finne veien tilbake til å elske meg selv. Seks ganger tidligere har jeg prøvd, men det beste jeg oppnådde, var 455 dager som rusfri. Den perioden begynte i mars 2021, da jeg startet den offentlige Instagram-kontoen, og varte frem til juni 2022. Sommeren det året sprakk jeg igjen. Hovmod, som det sies, står for fall. Jeg trodde jeg hadde kontroll, følte meg som en verdensmester. Så jeg begynte å jobbe som bartender samtidig som jeg forsøkte å hjelpe en god venn som hadde hatt sitt eget tilbakefall. Det skulle jeg ikke ha gjort. Du må hjelpe deg selv før du kan hjelpe andre. Jeg holdt ut i baren i over fire måneder før jeg falt igjen, denne gangen på noe så «uskyldig» som hasj. Naiv som jeg var, bagatelliserte jeg det – jeg trodde ikke det var farlig. 

Den illusjonen ble raskt knust i biter. Etter at jeg sprakk på hasj, tok det bare to uker før jeg satte et skudd med heroin. Det gikk så fort, som noe jeg ikke klarte å stoppe. Jeg hadde kanskje trodd at jeg hadde kontroll, men sannheten var at jeg mistet den helt. Fra det øyeblikket nåla traff huden min, var det som om alt jeg hadde fryktet, og alt jeg hadde prøvd å unngå, ble virkelighet. Jeg falt stygt. Det altoppslukende mørket jeg tidligere var kommet ut av, omsluttet meg igjen. Alt som en gang hadde betydd noe, bleknet. Dagene fløt inn i hverandre, og jeg ble en skygge av meg selv.

Jeg bestemte meg for å flytte. Jeg måtte bort. Kanskje et nytt sted ville hjelpe, kanskje jeg kunne starte på nytt. Så jeg forlot Kristiansand og dro til Oslo. Jeg sa til meg selv at dette var min sjanse til å ta meg sammen, til å få livet på rett kjøl. Men Oslo var ingen redning. Det tok ikke lang tid før jeg fant tilbake til det jeg prøvde å rømme fra. Gater jeg aldri hadde gått i, ble fort mine. Nye mennesker, samme gamle mønster.

For med meg hadde jeg nettopp det jeg prøvde unnslippe: meg selv.

Nå sto jeg igjen med kreditorer på nakken og knapt penger til det mest nødvendige. Nesten alle rundt meg hadde vendt ryggen til meg på grunn av min livsstil. Den siste rusen førte meg til et sted jeg aldri hadde trodd jeg skulle havne: Jeg våknet i en tom og kald kjellerbygning i sentrum. Alt jeg eide – klær, pass, papirer, CV – var blitt stjålet fra meg.

Selv etter at jeg hadde blitt gjenopplivet på Oslo S noen uker senere, fortsatte jeg i det samme mønsteret. Det føltes som om de 455 dagene som rusfri aldri hadde eksistert, og jeg var raskt tilbake i helvetet. Avhengigheten grep meg hardere enn noen gang, satte de skarpe klørne i meg og hogg til. Jeg kunne kjenne hvordan hele belønningssystemet mitt skrek etter mer, uten stans.

Helt siden jeg ble gjenopplivet på Oslo S i 2022, har jeg vaklet mellom å klare meg og å miste kontrollen helt. I desember 2023 tok jeg min endelige avgjørelse om å holde meg rusfri på nytt. Jeg har holdt meg nykter helt frem til nå, i skrivende stund, april 2025. Den beryktede bunnen alle snakker om, er ikke fast. Den er bunnløs. For meg er bunnen døden. Jeg har vært der mange ganger, mer enn jeg kan telle. Overdoser, forgiftninger, nesten-amputasjoner – det er hendelser som forfølger meg. Flere av dem kommer du til å lese om i denne boka.

Livet mitt har føltes som om det har stått stille. Jeg har levd på løgner, først og fremst løgner jeg har fortalt meg selv. Løgner som jeg brukte for å overleve, men også for å unnskylde mitt destruktive mønster og oppførsel.

Jeg sa til meg selv at barndommen min var jævlig, og brukte det som en grunn til å oppføre meg som jeg gjorde, og til å skylde på alle andre. På den måten slapp jeg å ta ansvar for mine egne handlinger.

Om barndommen min virkelig var årsaken til rusproblemene mine, er jeg usikker på. Men én ting vet jeg: Jeg har hatt identitetsproblemer siden jeg var ung. Jeg sammenlignet meg konstant med faren min, og da han ble syk, overbeviste jeg meg selv om at det var noe galt med meg også. Jeg følte meg ødelagt på samme måte som ham. Jeg har også alltid hatt en sterk følelse av at jeg burde vært skånet for noen av de tingene som skjedde i hjemmet vårt. Selv om mamma gjorde sitt beste for å beskytte oss, har jeg båret med meg en vedvarende følelse av urettferdighet.

Som gutt trengte jeg stabile rammer, veiledning og noen som kunne lære meg å respektere livet og utvikle de riktige holdningene. Mine foreldre fikk meg da de fortsatt var i begynnelsen av tjueårene. På mange måter startet vi alle på en reise for å finne ut hvordan vi skulle leve dette livet.

Jeg ønsker ikke å legge skylden på barndommen for handlingene mine. Jeg har hatt tid, muligheter og støtte til å endre kurs. Ingen har tvunget meg til å bruke rusmidler, jeg tok disse valgene selv. Likevel håper jeg at jeg, ved å se tilbake, kan finne en bedre forståelse av hvorfor jeg levde som jeg gjorde.

Til deg som leser denne boka: Jeg håper du kan bli med meg på en reise gjennom livet mitt, og at vi sammen kan finne ut hvorfor jeg tok de valgene jeg gjorde. Jeg har tatt utallige impulsive og ødeleggende beslutninger, og gjennom min historie søker jeg å forstå dem – både for min egen del og for å kunne dele noe meningsfullt med deg.

God lesing!

Throughout his life the same 

He’s battled constantly 

This fight he cannot win

A tired man they see no longer cares

The old man then prepares 

To die regretfully 

That old man here is me

What I’ve felt, what I’ve known 

Never shined through in what I’ve shown

Never be, never see 

Won’t see what might have been

«THE UNFORGIVEN», METALLICA


KAPITTEL 1:

BARNDOMMEN I NORGE

Tromsø, 1980

Jeg ble født på kvinneklinikken i Tromsø 11. august 1980, for 44 år siden. Siden jeg ikke kan huske mine første leveår, har jeg valgt å hente informasjon og innsikt fra dem som kjenner meg best, og som har kjent meg siden jeg var liten. Jeg har snakket med mine nærmeste venner – Roar og Kevin – som har vært ærlige med meg om hva de husker.

Jeg har fått høre at jeg som baby var søt og elsket mat. Min mor måtte gjemme seg når hun lagde grøten til meg, ellers begynte jeg å skrike av utålmodighet. Jeg husker lite fra mine tidligste år, men det jeg husker, er Knausen – et borettslag i Tromsø – hvor vi bodde de første tre årene av livet mitt. Mormor og morfar overtok senere leiligheten vår, da vi flyttet til Ramfjord, et litt mer landlig område, der pappa og mamma startet en kennel med schæferhunder. Pappa drev også et vaktselskap, så det passet bedre å ha hundene et sted med mer plass.

Mine besteforeldre var fantastiske mennesker som ga meg en dyp følelse av trygghet og kjærlighet. Jeg var utrolig glad i dem, og deres hjem på Knausen ble et samlingspunkt for hele familien på mammas side. Der følte jeg meg elsket, respektert og alltid velkommen. Når jeg var hos dem, kunne jeg senke skuldrene helt. Jeg tror jeg var der oftere enn mange av mine søskenbarn. Mormor var alltid glad for å ha meg der, og det sa hun ofte til meg.

Mormor hadde Bekhterevs sykdom, og selv som liten så jeg at hun hadde smerter. Som barn forsto jeg ikke helt hvor mye det påvirket henne, men jeg prøvde å hjelpe til der jeg kunne. Selv med smertene var hun full av liv og humor. Når hun satt i stolen sin – for den plassen var det ingen andre som tok – kunne hun si med glimt i øyet at hun egentlig skulle vært skuespiller. Og jeg tror på henne, hun var flink til å spille roller når det trengtes.

Et annet fint minne fra barndommen var tiden jeg tilbrakte med morfar. Han pleide å ta meg med ut i sjarken for å fiske, og han sa ofte: «Du er den eneste av alle barna jeg kan ta med, Trond Petter. Du er aldri i veien, og du er flink i båten.» Jeg elsket å være med morfar. Han var den snilleste personen jeg visste om. Selv om han tok seg et glass på kvelden og kunne bli litt høyrøstet, var vi barna vant til det. Han var alltid godhjertet. Hans hjem føltes som mitt andre hjem.

Vi var ofte mange barnebarn samtidig hos mormor og morfar – fem–seks stykker om gangen. Huset deres var alltid fylt med liv og latter. Vi barna løp rundt og fant på rampestreker, men det var alltid en behagelig ro over stedet. Mormor og morfar åpnet hjemmet sitt, og hver gang jeg overnattet der, følte jeg meg som en del av noe trygt og stort – en familie som sto sammen. Jeg hadde to tanter og fem onkler som viste meg genuin omsorg, og deres barn – mine søskenbarn – var som søsken for meg.

Jeg skulle ønske jeg kunne få oppleve den tiden på nytt. Noen ganger lukker jeg øynene og kan nesten høre TV-en i bakgrunnen, lyden av «Dallas» eller «Dynastiet», og se for meg mormor i stolen sin, mens vi barna var samlet rundt. Hver morgen våknet jeg tidlig og fikk se barne-TV, for mormor hadde flere kanaler enn vi hadde hjemme. Det var et høydepunkt. Og frokosten? Brødskiver med Nugatti – en enkel, men herlig rutine som jeg alltid så frem til. Det var de små tingene som gjorde det hele så magisk.

På den tiden følte jeg meg fri og helt uforstyrret, som om hele verden var min lekeplass.

Jeg var lykkelig, og bekymringene mine var små og nesten komiske. Jeg husker hvordan jeg kunne bli stresset over å måtte spise, fordi jeg var redd for å gå glipp av lek med vennene mine. Lek var alt, og ingenting kunne komme i veien for den. Mamma har fortalt meg at jeg ofte kom hjem gråtende, sulten og utmattet fordi jeg hadde glemt å spise. Jeg hadde mer energi enn de fleste, og det var ofte jeg som tok initiativet til å finne på rampestreker.

Minnene mine fra da jeg var fire til syv år, er fylt med glede og eventyr, bortsett fra noen få ulykker som kunne ha endt mye verre. Disse hendelsene skal du få høre om senere.

Men hvem var jeg egentlig på den tiden?

Jeg var liten av vekst, men atletisk, og det røde håret mitt skinte i sola. Jeg var nesten alltid glad og husker hvordan jeg hele tiden jaktet på et nytt eventyr. Jeg var utspekulert – allerede som liten stjal jeg godteri på butikken for å ha noe å kose meg med til barne-TV, selv om mormor alltid ga meg penger. Jeg var en gutt som aldri lot seg stoppe av små hindringer, alltid på farten, alltid klar for mer.

Jeg var utrolig nysgjerrig, interessert i alt og alle rundt meg. Jeg elsket å finne skjulesteder og lytte til samtalene de voksne hadde, spesielt hvis jeg selv ble nevnt. Det var som å være i mitt eget hemmelige eventyr. Jeg kunne gjemme meg bak sofaen, under sofaen eller ligge øverst i trappetrinnet for å lytte.

Jeg husker også hvordan jeg ofte sloss med eldre gutter. Nå i ettertid har jeg fått høre at jeg var kjent for å være stor i kjeften, men også vanskelig å få tak i. Jeg var rask som en hjort, sa de.

Knausen var et sted fullt av liv og gode barndomsminner. Vi var mange som vokste opp her. Når vi i dag snakker om den tiden, nevnes alltid grusbanen – et sted vi spilte fotball til vi var utslitt. Vi elsket den banen. Den var vår verden.

Min aller første venn, Roar, bodde i leiligheten ved siden av mormor og morfar. Han og jeg var nesten uatskillelige, som brødre. Han er ett år eldre enn meg, men vi tilbrakte de fleste våkne timer sammen, og det styrket båndet vårt.

For å friske opp minnene fra barndommen kontaktet jeg Roar. Jeg ville høre hva han husket – hvordan jeg egentlig var som barn, sett gjennom hans øyne.

Roar svarte kort tid etter at jeg hadde sendt meldingen:

«Du var en som likte å stjele på butikken, og en gang da du ble tatt, brukte du navnet mitt. Butikkeieren ringte mamma og konfronterte henne, men jeg hadde vel alibi, så da fant vi ut at det var deg, Trond.»

Jeg lo høyt da jeg leste meldingen. Jeg kunne levende se for meg scenarioet: en streng butikkeier, Roars overraskede mor, og meg – et barn med litt for mye oppfinnsomhet for sitt eget beste.

Jeg spurte videre: «Var jeg lojal? Var jeg en god venn å være sammen med?»

Roar svarte:

«Du var en aktiv kar som alltid ville være med venner og ha det gøy. Du tøyde strikken litt lenger enn jeg selv turte. Vi spilte mye fotball, ofte mot eldre gutter. Og så husker jeg at din mamma og pappa ofte hadde fester i helgene i Ramfjord. Du pleide å komme inn til byen og Knausen da. Det likte jeg veldig godt.»

Selv husker jeg ikke at mamma og pappa hadde fester. Kanskje merket jeg det ikke, eller kanskje det ikke betydde så mye for meg. Det jeg derimot husker, er hvor godt jeg trivdes hos besteforeldrene mine – og hvor sterkt jeg satte pris på vennskapet med Roar.

I forbindelse med boka tok jeg også en prat med en annen barndomsvenn, og vi har nå vært venner i nesten 40 år. Vi ble kjent da jeg var fire år gammel, etter at familien min flyttet til Ramfjord. Kevin bor fortsatt der, på plassen som ble vårt hjem da vi forlot Knausen.

Kevin sa at jeg alltid var morsom å være sammen med, og at jeg var veldig lett å bli glad i. Jeg smilte da jeg leste meldingen hans – vi har delt så mye gjennom årene, og jeg ble glad for de fine tingene han skrev.

Kevin fortalte meg at han husker han ble redd når pappa ropte på meg. Det var alltid noe i pappas røst som fikk Kevin til å føle at noe var galt, at det var noe alvorlig. Kevin trodde at når pappa ropte, så fikk jeg «kjenne på det» på en eller annen måte. Jeg var vant til pappas harde tone, men for Kevin var det en skremmende opplevelse. Han ble rett og slett redd på mine vegne.

En hendelse som Kevin husker godt, er da jeg drakk to sterkøl som seksåring.

Jeg og en eldre bror av Kevin hadde stjålet øl fra foreldrene deres. Etter at vi hadde drukket, skulle jeg sykle hjem, men Kevin husker at syklingen min var langt fra kontrollert. Jeg havnet i grøften og skrapet meg skikkelig opp. Da jeg kom hjem, prøvde jeg å leke med bilene mine på gulvet, men de kjørte mer opp ned enn på hjul.

Mamma ropte på meg, og jeg gjorde som hun ba om – blåste henne rett i ansiktet. Hun ble rasende og kjørte opp til vennene mine, som bodde like ved. Der fikk hun en oppriktig forklaring, der de sa at jeg hadde valgt å drikke ølet helt på egen hånd.

Kevin sa også at jeg alltid var veldig spontan, og at jeg ofte handlet uten å tenke på konsekvensene først. Han fortalte også at jeg, dessverre, kunne stjele penger eller ting fra andre. Det var noe jeg gjorde uten å tenke over hva det innebar, så allerede da var jeg nok en impulsiv fyr.

Til tross for dårlige moralske valg har jeg alltid hatt en stor kjærlighet til dyr. Jeg elsket å kose med både katter og hunder, og siden vi hadde en papegøye, snakket jeg ofte med henne. Jeg har alltid hatt mye kjærlighet i meg, spesielt for dem som på en eller annen måte var «svakere» eller hadde det tøffere enn meg.

Da mamma og pappa drev med schæferhunder, var det som å bo i en egen hundeverden, og jeg elsket det. Jeg kunne tilbringe hele dagen med valpene, kose med dem og oppleve den reneste formen for glede og kjærlighet. Jeg elsket disse dagene, og minnene fra den tiden er blant de mest verdifulle jeg har. Jeg kan nesten kjenne den myke pelsen under hendene mine, og hvordan valpene hoppet ivrig rundt meg, som om jeg var det beste som hadde hendt dem. Det er en tid jeg ofte tenker tilbake på med varme.

En annen side av meg, som også kom til uttrykk da jeg var barn, det var min livlige fantasi og mine sterke følelser. Jeg var en svært følsom gutt. Det som kanskje virker som en vanlig barne-TV-episode for andre, kunne for meg være en emosjonell berg-og-dal-bane. Jeg husker spesielt barneprogrammet «Teskjekjerringa», hvor hun kunne bli så liten at hun nesten forsvant. Jeg følte en intens sorg for henne hver gang, som om hun ble sårbar og utsatt. Det var for mye for mitt unge hjerte, og tårene trillet ofte når jeg så på. Jeg hadde også vanskelig for å se på «Pompel og Pilt». Deres skumle figurer og den dystre stemningen fikk meg til å føle en uro jeg ikke helt forsto.

Jeg hadde et stort hjerte og kunne virkelig føle med andre. En gang gråt jeg da jeg så en våt katt, bare fordi jeg syntes så veldig synd på den. Jeg var en gutt som virkelig hadde omsorg for alt og alle rundt meg. Samtidig var jeg en aktiv gutt som aldri kunne sitte stille. Jeg hadde alltid noe å gjøre, og å kjede seg var rett og slett uutholdelig. Jeg husker hvordan jeg sammen med naboguttene kunne bruke timevis ute, leke og finne på forskjellige eventyr. Vi var aldri inne – vi var alltid ute i frisk luft, utforskende og fulle av liv.

Jeg var altså utrolig nysgjerrig på verdenen rundt meg, til tider litt i overkant, spesielt når det gjaldt ting som var «forbudt». En av de første erfaringene mine med noe farlig var da jeg var rundt 6–7 år gammel. Jeg hadde aldri blitt fortalt at bensin kunne være farlig, så da jeg oppdaget at det luktet så utrolig godt, følte jeg at jeg måtte utforske det mer. En eldre nabogutt hadde en moped stående utenfor huset sitt, og tanklokket sto åpent, som en invitasjon til min utforskertrang. Jeg klatret opp, la ansiktet over tanken og sugde inn lukten av bensinen så dypt jeg bare klarte. Ganske snart fikk jeg en merkelig følelse i hele kroppen. Beina mine ble tunge og følelsesløse, og hodet begynte å summe som om tankene mine var fanget i en tåke. Jeg ble helt overveldet og kunne ikke tenke klart. En lammende følelse kom over meg, og jeg ble fryktelig redd. Redd for hva jeg hadde gjort, og redd for hva som kunne skje videre. Jeg løp raskt inn til naboen og forklarte hva jeg hadde gjort, og mens jeg satt på gulvet for å prøve å få tilbake følelsen i kroppen, ble det klart for meg at jeg hadde handlet uten å forstå konsekvensene.

Dette var typisk meg – å gjøre noe impulsivt uten å tenke på risikoene før det var for sent. Jeg hadde ofte en tendens til å plassere meg selv i situasjoner som jeg ikke burde ha vært i.

I min barndom fantes det heldigvis ikke mobiltelefoner eller digitale distraksjoner, og jeg er glad for det. Det ga oss friheten til å leke ute hele dagen. Vi lekte i elven som raste gjennom nærområdet, til tross for at de voksne ofte sa at vi ikke fikk lov til det. Men akkurat dette – at vi ikke fikk lov til det – gjorde det bare enda mer spennende. Det var som en usynlig utfordring, og vi kunne ikke motstå å teste grensene. Den adrenalinfylte følelsen av å gjøre noe «ulovlig», å leke på kanten av hva vi skulle få lov til, var som en egen form for frihet. Vi var på jakt etter noe mer enn bare lek – vi var på jakt etter å virkelig føle oss levende.

Vi visste at vi ikke skulle være der, men det gjorde det bare mer intenst. Det var alltid noe nytt å oppdage, og vi var som små oppdagelses-reisende i vår egen verden. Jeg husker hvordan vi fløy over steiner og hoppet fra den ene siden av elven til den andre, med vannet som raste rundt oss. Livet var fullt av risiko, men det var også fylt med den typen uforglemmelige minner som du bare kan ha som barn.

Det har vært flere episoder i livet mitt som lett kunne endt med at jeg mistet livet, og en av de mest dramatiske hendelsene skjedde da jeg var ganske ung. Jeg var bare 6 år gammel da jeg hadde et nært møte med døden, og jeg husker det som det var i går. En ettermiddag mens jeg lekte ved elven med en venn som heter Tore, mistet jeg fotfestet. Den sterke strømmen grep tak i meg, og før jeg visste ordet av det, var jeg ute av stand til å kontrollere bevegelsene mine. Jeg kan fortsatt føle den kalde vannstrømmen som trakk meg nedover, og panikken som grep meg.

Heldigvis var min gode venn Tore der og kom meg til unnsetning i siste liten. Han klarte å dra meg ut av vannet før det var for sent. Da jeg kom hjem, var jeg gjennomvåt fra topp til tå, og mamma fikk sjokk da hun så meg. Først reagerte hun med sinne – den umiddelbare reaksjonen var å legge meg over fanget for å gi meg smekk på rumpa. Jeg tror hun hadde et behov for å gi meg en lærepenge fordi jeg hadde utsatt meg selv for en så farlig situasjon. Antakelig var hun også redd for at jeg skulle gjøre det igjen.

Men så skylte sympatiens bølge over henne, og hun endte opp med å gi meg en is for å gjøre det godt igjen. Som liten gutt husker jeg at jeg ble forvirret av det raske skiftet i humøret hennes, men på en eller annen måte var jeg mer lettet enn sint for at hun slo meg. Jeg visste at jeg hadde fått en advarsel, og på 1980-tallet var vel smekk på rumpa en vanlig del av disiplinen? Ikke vet jeg. Jeg holdt meg uansett lenge borte fra elven etter det, og ble mer redd for strømmen i elven enn for konsekvensene hjemme.

Mamma gjorde sitt beste, men i ettertid føler jeg at det kunne vært håndtert annerledes. Jeg tror at den reaksjonen, selv om den var i beste hensikt, gjorde meg mer tilbøyelig til å skjule ting for henne og ikke fortelle hva jeg gjorde. I stedet for å føle at jeg kunne stole på foreldrene mine og komme til dem med hva som helst, ble jeg mer og mer redd for å innrømme feilene mine, fordi jeg ville unngå straff.

Det var ikke bare denne hendelsen som fikk meg til å dra meg unna foreldrene mine. Det var flere episoder som fylte meg med frykt for hva som kunne komme dersom jeg gjorde noe galt. Jeg hadde alltid lyst til å være ærlig, men frykten for straff gjorde at jeg til slutt begynte å nekte for ting, selv når det var åpenbart at jeg var den skyldige. Jeg kan huske spesielt godt at mamma etter hvert begynte å benekte at hun hadde slått meg den dagen, selv om jeg fortsatt hadde tydelige minner om det. For meg føltes det som et svik. Når folk benekter det de vet er sant, kan det føles som om tilliten blir brutt, og det er noe som har satt spor i meg den dag i dag.

En gang satt jeg ved kjøkkenbordet og gjorde grimaser for meg selv. Jeg var sint og frustrert, og da pappa snakket til meg, geipet jeg i det skjulte. Jeg trodde ingen så meg, men så oppdaget jeg blikket hans i speilbildet på glasset i døra ut til stua. Før jeg rakk å reagere, grep han meg hardt i øret. Smerten kom like brått som frykten, og jeg kan huske at hjertet galopperte i brystet mitt.

Men tross disse små tingene har jeg alltid elsket mamma og pappa betingelsesløst. De var mine viktigste støttespillere og rollemodeller. Deres kjærlighet var grunnlaget for mye av hvordan jeg ser på verden i dag, og hvordan jeg forholder meg til andre når jeg er nykter. De gjorde sine feil, som alle foreldre gjør, men de var alltid der for meg i mine første leveår. I senere tid var det kun mamma som var der for meg, og det er noe jeg setter utrolig pris på. Mer om det senere.

En annen hendelse som kunne ha fått fatale konsekvenser for meg, var en påkjørsel. Jeg husker det veldig godt, jeg var bare 7 år. Det var en av de dagene hvor alt gikk galt, en vanlig ettermiddag som plutselig ble ekstremt dramatisk. Jeg var på vei hjem fra en venn, og mamma hadde tidligere minnet meg på å ikke glemme ytterjakken min, noe jeg hadde en tendens til å gjøre. Mens jeg syklet, gikk det plutselig opp for meg at jeg hadde glemt jakken. Jeg svingte brått til høyre for å hente den, uten å merke at en bil kom i stor fart bak meg. Det smalt, jeg ble kastet opp i lufta og landet omtrent 6–7 meter unna. Jeg var i sjokk. Sykkelen var helt ødelagt, men jeg var så forvirret og redd at jeg løp rett inn i skogen, som om det kunne beskytte meg mot det som kom. Det hele føltes som min feil, og jeg var redd for konsekvensene hjemme.

Det var først etterpå, da jeg hadde roet meg ned og begynte å gå tilbake mot veien, at jeg merket blodet som rant nedover ansiktet mitt. Smertene strålte fra hoften og fra høyre skulder, i tillegg hadde jeg skrapet opp panna, hodebunnen og knærne, og det kjentes som om hjertet mitt var på vei ut av kroppen. Jeg visste ikke helt hva som hadde skjedd, men jeg var veldig utmattet.

Det var en hendelse som fikk meg til å tenke over hvor skjøre vi er, og hvordan små feil kan få enorme konsekvenser. Jeg var på denne tiden veldig reflektert, kanskje litt mer enn hva som er vanlig i den alderen.

Mamma var alltid min trygghet, min klippe gjennom de tidlige årene av livet. Hennes kjærlighet var uforbeholden, og det var noe jeg aldri tvilte på. Pappa var mitt forbilde på en litt annen måte. Jeg husker tydelig hvordan jeg ofte satt på fanget hans, den gode, trygge følelsen av å være nær ham. Jeg visste at han elsket meg, men hans kjærlighet var ofte uttrykt på en mer kompleks, kanskje til og med litt skremmende måte.

Pappa sa alltid at jeg skulle være stolt av å være en Dahl. Han fortalte historier om våre forfedre, om hvordan familien vår hadde utmerket seg gjennom tidene. «Eplet faller ikke langt fra stammen,» sa han ofte. Og med hans store ord om vårt blod og våre gener begynte jeg å tro på det. Jeg begynte å føle meg stolt over å være hans barn, stolt over å være en del av dette treet, som han mente hadde noe stort over seg. Jeg ble formet av hans ord, og hans konstante påminnelse om at vi var den samme, at han og jeg var helt like, ga meg en følelse av tilhørighet og betydning. Jeg skulle være stolt av hvem jeg var – for jeg var hans avkom.Men pappa hadde også en annen side, en side som på mange måter var vanskeligere å forstå for meg som ung gutt. Jeg husker at jeg innimellom kunne bli redd for ham, spesielt når han mistet besinnelsen. Pappa kunne tenne så fort, fra glad til sint, og stemmen hans forandret seg totalt. Jeg var en følsom gutt, og det skremte meg veldig. Selv om han ikke behøvde å agere fysisk på sinnet, var det synlig for meg at noe i ham endret seg. Et lite uhell, som å velte et glass, gjorde pappa annerledes. Ansiktet hans lukket seg. Vanligvis kunne en forelder si: «Uff da, ikke tenk på det, det går bra.» Pappa sa ingenting, men jeg kunne se kjevene hans jobbe og blikket bli mørkere.

En gang rev jeg ned hele bokseksjonen i stua. Hele veggen med bøker, glass og pynt raste over meg. Jeg forventet at pappa skulle eksplodere – men han bare satt der. Han sa ikke et ord. Det var enda mer urovekkende og skummelt enn om han hadde skreket og kjeftet. Han lot bare alt ligge strødd over gulvet, som om han ikke brydde seg. Jeg forsto meg aldri på reaksjonsmønsteret hans, denne evige uforutsigbarheten. Det var forvirrende, for på samme tid visste jeg at han hadde en annen side, den sårbare siden. Etter et raseriutbrudd kunne han også være den som lett lot tårene trille, og i de øyeblikkene opplevde jeg ham som et barn selv.

Det var denne motsetningen, mellom sinne og tårer, mellom styrke og sårbarhet, som gjorde pappa både skummel og vanskelig å forstå for meg. Den gjorde meg utrygg.

Pappas humør var ofte på sitt beste når han hadde drukket. Jeg visste at vi alltid hadde øl i huset, en del av familien vår var tilknyttet Macks Ølbryggeri, og pappa fikk gratis brus og øl gjennom farfars jobb som markedssjef der. Og pappa, som var et forbilde for meg, drakk øl til nesten alle anledninger. Alkoholen var for meg en del av hans måte å være på, og det var vanskelig å se hva som var bak fasaden. Han var min helt, min far, min støtte, men på samme tid var han også fylt med et mørke som jeg ikke forsto den gangen, og som skremte meg.

Nå i senere tid vet jeg at pappa på denne tiden var deprimert fordi at han hadde avsluttet eierforholdet til vaktselskapet han drev.

Jeg tilbrakte ofte netter hos farmor og farfar, og jeg var ofte med dem på campingturer. Det var noen av de fineste stundene i livet mitt – jeg følte meg sett og elsket på en måte som var uforbeholden og enkel.

Farmor ble etter hvert min viktigste samtalepartner. Vi kunne snakke om alt mulig, og hun var en av de få voksne jeg følte virkelig forsto meg. Hun var en bestemt dame med bein i nesa, men samtidig hadde hun en omsorg som gjorde at jeg alltid følte meg trygg hos henne. Selv da hun hadde passert 80 år, jobbet hun ekstravakter på sykehjemmet. Jeg tror aldri hun helt klarte å slå seg til ro med pensjonisttilværelsen – hun måtte ha noe å gjøre, være til nytte.

Farfar var en roligere sjel, men likevel en mann med en sterk tilstedeværelse. Han gikk bort i 1998, da jeg var 18 år, og jeg husker den dagen som et øyeblikk der en viktig del av barndommen min forsvant.

Etter at han døde, fortalte farmor meg noe som festet seg dypt i meg. Hun sa at farfar innimellom kunne gråte etter at jeg hadde dratt hjem etter et besøk hos dem. Jeg husker at jeg ble litt overrasket. Farfar var ikke en mann jeg forbandt med tårer. Så jeg spurte henne:

«Men hvorfor gråt han?»

Hun så meg rett inn i øynene, like ærlig som alltid, og svarte:

«Han var redd for at du ikke ville få den fremtiden han ønsket for deg. Han hadde ikke tro på at mamma og pappa ville klare å gi deg det livet du fortjente.»

Farmor var aldri en som pakket inn ting eller prøvde å pynte på sannheten, og det respekterte jeg henne for. Jeg visste at hun elsket min pappa, men hun var realistisk. Hun så ting som de var.

Og farfar … han var en klok mann. Uten tvil. Kanskje forsto han allerede da at jeg kom til å møte utfordringer som ingen barn burde møte. Kanskje så han noe i meg, en uro, en sårbarhet, som han fryktet ville føre meg på ville veier. Jeg vet ikke. Men jeg vet at han brydde seg, og jeg vet at tårene hans betydde at han ønsket meg alt godt.

Og akkurat det betyr masse for meg, i tillegg til at det motiverer meg når jeg skriver om det.


KAPITTEL 2:

UROKRÅKE

Ramfjord, 1987

Jeg startet i første klasse på skolen i Ramfjord. Her fant jeg meg flere gode venner, men skolen i seg selv interesserte meg ikke noe særlig. Jeg gikk dit kun fordi de voksne sa at jeg måtte. Det var vanskelig å ta skolen alvorlig, og jeg slet med å konsentrere meg over tid. Tankene fløt hit og dit, og rastløsheten gjorde at jeg stadig forstyrret de andre i klassen. Jeg kjedet meg fort, og det eneste som virkelig ga mening for meg, var friminuttene – de føltes som en befrielse.

Som dere vet, flyttet vi fra Knausen til Ramfjord da jeg var fire år. Tilværelsen der var ikke så annerledes – vi barna lekte fortsatt mye ute, og friheten føltes grenseløs. Spesielt Kevin og jeg var uatskillelige. Kevin og jeg var jevngamle, vi er begge født i 1980. Han bodde kun 250 meter fra huset vårt. Om vinteren hadde vi en favorittaktivitet: Vi gikk 5–600 meter opp i fjellsiden med rattkjelkene våre, før vi kastet oss utfor i vill fart. Vinden pisket i ansiktet, kulda beit i kinnene, og adrenalinet pumpet hver gang vi suste nedover. Vi kunne gjøre dette om og om igjen uten å bli lei.

En annen ting Kevin og jeg pleide å gjøre om vinteren eller våren, var å lage steinharde snøballer. Vi blandet våt snø med småstein, formet dem til kuler, og ventet. La oss ned langs veikanten, helt stille, som rovdyr i bakhold. Når en bil nærmet seg, kastet vi snøballene så hardt vi kunne.

Vi visste alltid hvor vi skulle løpe etterpå. Det morsomste var om sjåføren stoppet og løp etter oss. Da satte vi kursen rett mot et slags stup – en bratt skrent som ikke var synlig før du var helt nær. For de som ikke var kjent, så det ut som stien fortsatte. Vi visste bedre.

Flere ganger skjulte vi oss under kanten, og da sjåføren kom springende, var det som om bakken plutselig forsvant under føttene hans. Han ble hengende i lufta et øyeblikk – som i tegnefilm – før han raste ned. Da reiste Kevin og jeg oss, kikket ned og ropte: «Du er flink til å hoppe!»

Bilene fikk synlige merker etter treffene våre – de harde kulene etterlot bulker og riper. Det ga oss et skikkelig kick. Spesielt det å bli jaget – jeg har alltid hatt lett for å le når noen prøver å ta meg. Ikke bare ble bilene skadet, ofte ble sjåførene det også.

Er det galt å si at jeg ser tilbake på det som noen av de morsomste minnene mine?

Som dere ser på bildet av Tore og meg, var vi stort sett alltid aktive og glade – alltid på jakt etter nye eventyr! Akkurat slik som Kevin og jeg. Vi gjorde ting vi ikke skulle, og tok konsekvensene etterpå. Men humøret mitt var som oftest veldig bra.



Min livlige fantasi som barn var både en gave og en forbannelse. På den ene siden kunne jeg skape eventyr ut av ingenting, på den andre siden gjorde det meg redd for ting som kanskje ikke fantes. Mørket var spesielt skummelt. Likevel stoppet ikke frykten meg fra å utforske steder jeg egentlig ikke burde være. Faktisk virket det nesten som om det ga meg en ekstra drivkraft.

Jeg var en urokråke, alltid på jakt etter spenning – og alltid i trøbbel. Min stakkars storesøster, som var fire år eldre enn meg, fikk ofte svi for mine påfunn. Jeg var glad i henne, virkelig, men det hindret meg ikke i å gjøre livet hennes litt vanskeligere.

En av mine mer utspekulerte streker var da jeg stjal hele jule-kalenderen hennes. Men jeg åpnet ikke lukene én etter én – nei, det ville vært for åpenbart. I stedet skjøv jeg hele sjokoladebrettet ut fra bunnen, forsiktig og metodisk, før jeg satte kalenderen tilbake som om ingenting hadde skjedd. Det perfekte tyveriet – helt til sannheten kom for en dag.

En dag satt min storesøster i kjellertrappa og gråt.

Jeg sto øverst i trappa og stirret ned på henne.

Så gjorde jeg noe helt uforklarlig og utilgivelig.

Jeg tisset, rett ned på henne.

Hvorfor? Ingen anelse. Kanskje fordi jeg var en liten rakker. Kanskje fordi jeg ikke forsto hvor trist hun var. Hun, som alltid beskyttet meg, uansett. Som sto opp for meg. Og der satt hun, gråtende, våt og fullstendig sjokkert. Jeg husker ikke hva som skjedde etterpå, men én ting vet jeg: Jeg må ha vært verdens verste lillebror akkurat da.

Jeg var ikke bare rampete, jeg var også overbevisende. Under et friminutt i første klasse fikk jeg alle de andre barna til å tro at vi ikke trengte å gå inn igjen når pausen var over. «Hvorfor skal vi det? Vi bestemmer selv!» ropte jeg standhaftig, og mange fulgte etter. Men da læreren truet med å avlyse svømmetimen, tok det ikke lang tid før vi spratt inn i klasserommet igjen.

Drama var en del av hverdagen min. Kanskje var det derfor jeg allerede i første klasse hadde to kjærester samtidig – et intenst forhold som varte i omtrent 14 dager, slik barneforelskelser ofte gjør.

Nå under en av mine permisjoner fra behandlingssenteret møtte jeg Hege. Hun var en av jentene som jeg hadde hatt dette lange forholdet til. Vi tok en kaffe sammen og pratet om tiden da vi var små, det var veldig koselig.

Jeg har senere fått høre at mamma en dag ble kalt inn til et møte med læreren og noen av de andre foreldrene. Hun trodde det gjaldt noe helt annet, og ble tatt på senga da hun innså at det var min oppførsel som var temaet. Jeg kan bare forestille meg hvor flaut og ubehagelig det må ha vært for henne.

Når jeg ser tilbake på alt dette, lurer jeg på om jeg kanskje hadde ADHD uten at noen visste det. Hvorfor var jeg alltid sånn? På den tiden kalte de det hyperaktivitet, men jeg kunne jo også være ekstremt fokusert når noe virkelig interesserte meg.

Jeg elsket for eksempel å tegne. Når jeg satte meg ned med papir og blyant, kunne jeg forsvinne inn i min egen verden i flere timer. Musikk i bakgrunnen, fargestifter i hånda – da var det som om rastløsheten min forsvant som dugg for sola. Jeg har blitt fortalt at jeg var ganske flink, kanskje fordi fantasien gjorde meg så kreativ med farger og former.

En annen ting som fascinerte meg som barn, var de narkomane jeg så hver gang jeg ble med mamma eller mormor til sentrum av Tromsø.

Jeg kunne sitte og stirre på dem, undrende. Hvorfor levde de sånn? Hvorfor valgte de ikke å ha det bedre? De virket både skumle og triste, og jeg forsto ikke helt hva som hadde ført til at de hadde havnet der, ute i kulda med slitne ansikter. At jeg en dag skulle bli en av dem, visste jeg lite om.

Vi bodde i Ramfjord frem til sommerferien før jeg skulle begynne i andre klasse. Denne sommeren fylte jeg åtte år, og store endringer ventet. Mamma og pappa hadde fått seg jobb i Sør-Sverige. Et nytt kapittel sto for tur.

KAPITTEL 3:

FLYTTING TIL SVERIGE

Skärhamn, juni 1989

Jeg hadde i flere år hatt et spesielt bånd til en av hundene i kennelen vår. En tysk schæferhann som pappa hadde kjøpt for 50 000 kroner, med håp om å avle frem de beste hundene. Han skulle pares med den beste tispa, en hund pappa selv eide. Men for meg var han mye mer enn en avlshund – han var min beste venn. Vi kalte ham Lauser, og han la sin elsk på meg, like mye som jeg gjorde på ham. Vi var uatskillelige.

Da vi skulle flytte, spurte jeg hvor Lauser var. Foreldrene mine så på meg og sa at han var i en annen bil. Kanskje trodde de det var en hvit løgn for å skåne meg, for å unngå at jeg skulle gråte gjennom hele reisen sørover. Jeg visste ikke da at sannheten var langt verre.

Vi kjørte gjennom et landskap jeg aldri hadde sett før. Borte var de åpne viddene og den kalde, friske lufta fra Nord-Norge. Da vi endelig nærmet oss Sør-Sverige, kjente jeg den tunge varmen i lufta. Alt var annerledes. Gatelysene lyste opp veiene, store skilt markerte bensinstasjoner, og trafikken summet rundt oss. Jeg kjente et sug i magen – en blanding av spenning og glede.

Vi ankom huset vi skulle bo i, etter at mørket hadde senket seg. Jeg satt sammen med søsteren min i bilen og stirret ut på vårt nye hjem. Det var noe magisk over det, men samtidig føltes det så uvirkelig. Jeg var vant til å bo landlig, litt utenfor Tromsø, omgitt av natur og stillhet, med hundene. Nå var vi omringet av hus, trafikk, velstelte hekker og et helt annet klima.

Da vi hadde tømt bilen og gått inn i huset, innrømmet foreldrene mine sannheten – Lauser var ikke med oss lenger. Han kom aldri til å være med. Han var avlivet.

Jeg ble fullstendig knust. Sorgen veltet over meg, men det var for sent å protestere, for sent å gjøre noe med det. Jeg kunne ikke tro det, og sinte tårer trillet nedover kinnene mine. Det føltes som om alt rundt meg plutselig ble uskarpt, som om bakken forsvant under meg. En uforståelig smerte fylte meg. Jeg var sint, så sint at jeg nesten ikke visste hvordan jeg skulle håndtere det. Hvordan kunne de ta Lauser fra meg på den måten? Hvordan kunne de vente med å fortelle meg dette til jeg var på et helt nytt sted?

Jeg slet med å puste, og sorgen trykket over brystet. Det var som om alle de gode minnene jeg hadde hatt med Lauser, plutselig ble til noe uvirkelig. Jeg hadde trodd på noe som ikke var sant. Jeg hadde hatt et håp, og alt det hadde blitt revet bort fra meg. Det var for sent å endre noe, og det var for sent å få tilbake det jeg hadde mistet. Jeg var tom, uten ord, og alt jeg kunne gjøre, var å la tårene renne til øynene var tørre. Jeg følte meg alene, som om jeg hadde mistet noe som aldri kunne erstattes.

[image: ]

Jeg husker godt den første morgenen etter at vi kom frem til Sverige. Det var juni, og lufta var varm på en måte jeg ikke var vant til. Alt føltes nytt og annerledes, men samtidig litt spennende. Eventyrlysten og nysgjerrig som jeg var, bestemte jeg meg for å gå en tur, kanskje finne andre barn som lekte, kanskje få nye venner.

Bare 200 meter fra huset vårt så jeg en gjeng gutter som spilte fotball. Jeg ble stående et øyeblikk å nøle. Hva om de ikke likte meg? Jeg var norsk, kanskje de ikke likte nordmenn? Jeg trakk pusten dypt, samlet det jeg hadde av mot, og gikk bort og presenterte meg. Guttene kikket interessert på meg et sekund før en av dem sendte ballen i min retning. Jeg jublet innvendig før jeg sparket ballen tilbake til en av de andre guttene. Nervøsiteten forsvant i løpet av noen spark, og det viste seg at akkurat disse guttene skulle bli mine nye klassekamerater.

Svensk lærte jeg fort – det tok bare et par måneder før jeg snakket det nesten flytende, og det gjorde tilpasningen min mye lettere.

Den første tiden i nabolandet trivdes jeg godt. Det var fantastisk å kunne bade hver dag, spille fotball og være ute fra morgen til kveld. Stedet vi flyttet til, het Skärhamn, et tettsted på øya Tjörn, omtrent 70 kilometer utenfor Göteborg. Det var en idyllisk liten plass, omringet av sjø og klipper, med fiskebåter som duppet langs brygga, og en rolig atmosfære.

Manfred Werner/Wikipedia



Overgangen fra Tromsø var stor. Jeg savnet vennene mine, men nå hadde jeg fått nye. De første to årene etter at vi flyttet til Sverige, var fine. Livet var stabilt, og jeg hadde det bra. En av sommerferiene reiste jeg alene tilbake til Tromsø. Det var spennende å komme hjem igjen, men det føltes også litt rart – som om jeg befant meg mellom to verdener.

Da jeg kom tilbake til Sverige, ble jeg overrasket av mamma og pappa. De hadde pusset opp rommet mitt – blåmalte vegger, tapet og til og med et vegg-til-vegg-teppe i samme farge. Jeg husker følelsen av å gå inn i rommet og se at de hadde gjort det fint for meg. Det var et ekte gutterom, mitt eget trygge sted. Hjemme opplevde jeg ting som stabile. Jeg hadde det bra. Mamma og pappa gjorde sitt beste for at jeg skulle trives.

Hver kveld før jeg la meg, ba mamma og jeg fadervår. Vi knelte ved senga, hendene våre flettet sammen, stemmen hennes rolig og trygg. Vi hadde gjort det så lenge jeg kunne huske, og det føltes viktig for meg. Det ga meg en følelse av trygghet, som om ingenting vondt kunne skje så lenge vi ba sammen.

Noen ganger lurte jeg på om det var derfor jeg hadde hatt sånn flaks i livet. Om bønnene virkelig gjorde en forskjell.

Skolen gikk bra. Jeg lærte meg å skrive flytende svensk, og jeg fikk en bestevenn – Mathias. Vi var sammen hele tiden, han ble som en bror for meg i denne nye tilværelsen.

